CELEX: C2005/257/31
Language: el
Date: 2005-10-15 00:00:00
Title: Υπόθεση Τ-313/05: Προσφυγή της εταιρίας Microsoft κατά της Επιτροπής των Ευρωπαϊκών Κοινοτήτων που ασκήθηκε στις 10 Αυγούστου 2005

15.10.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 257/16
            
         Προσφυγή της εταιρίας Microsoft κατά της Επιτροπής των Ευρωπαϊκών Κοινοτήτων που ασκήθηκε στις 10 Αυγούστου 2005
   (Υπόθεση Τ-313/05)
   (2005/C 257/31)
   Γλώσσα διαδικασίας: η αγγλική
   Διάδικοι
   
      Προσφεύγουσα: Microsoft Corporation (Washington, ΗΠΑ) [εκπροσωπούμενη από: J.-F. Bellis, δικηγόρο, I. Forrester, QC]
   
      Καθής: Επιτροπή των Ευρωπαϊκών Κοινοτήτων
   Αιτήματα
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την από 1ης Ιουνίου 2005 απόφαση της Επιτροπής·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Κατόπιν της από 24 Μαρτίου 2004 αποφάσεως της Επιτροπής, προσβληθείσας στην υπόθεση Τ-201/04 (1) και σύμφωνα με την οποία η προσφεύγουσα υποχρεούται να παράσχει πληροφοριακά στοιχεία για ορισμένα πρωτόκολλα Windows προκειμένου να διασφαλίσει τη διαλειτουργικότητα με τα Windows, η Επιτροπή πληροφόρησε την προσφεύγουσα με το από 1ης Ιουνίου 2005 έγγραφο ότι, κατά την άποψή της, η προσφεύγουσα υποχρεούται να επιτρέψει σε τρίτους — μη δικαιοδόχους — τη διανομή λογισμικού σε πηγαίο κώδικα που έχει αναπτυχθεί από ανταγωνιστές βάσει των πληροφοριακών στοιχείων των δημοσιευμένων πρωτοκόλλων Windows εκτός αν το λογισμικό περιλαμβάνει εφεύρεση της προσφεύγουσας πληρούσα τα κριτήρια καινοτομίας και ευρηματικότητας.
   Η προσφεύγουσα αμφισβητεί το από 1ης Ιουνίου 2005 έγγραφο της Επιτροπής καθόσον η προσφεύγουσα ισχυρίζεται ότι η διανομή του επιμάχου λογισμικού σε πηγαίο κώδικα θα επιτρέψει σε μη δικαιοδόχους την πρόσβαση στα εμπορικά απόρρητα της προσφεύγουσας χωρίς να της παράσχει τη δυνατότητα να διασφαλίζει την τήρηση των εν λόγω απορρήτων μέσω των όρων χορηγήσεως αδείας όπως συμβαίνει με τους δικαιοδόχους.
   Η προσφεύγουσα φρονεί ότι με το από 1ης Ιουνίου 2005 έγγραφο μειώνονται παρανόμως τα δικαιώματά της πνευματικής ιδιοκτησίας και η Επιτροπή δεν έχει αρμοδιότητα να επιβάλλει υποχρεώσεις βαίνουσες πέραν των επιβληθεισών με την από 24 Μαρτίου 2004 απόφαση, καθόσον το από 1ης Ιουνίου 2005 έγγραφο της Επιτροπής σκοπεί την εφαρμογή της εν λόγω αποφάσεως.
   Περαιτέρω, η προσφεύγουσα ισχυρίζεται ότι το από 1ης Ιουνίου 2005 έγγραφο παραβιάζει την αρχή της αναλογικότητας καθόσον βαίνει πέραν αυτού που είναι αναγκαίο για την ανόρθωση της αναγνωρισθείσας με την από 24 Μαρτίου 2005 απόφαση καταχρήσεως.
   Επιπλέον, η προσφεύγουσα ισχυρίζεται ότι το θεσπισθέν με το από 1ης Ιουνίου 2005 κριτήριο καινοτομίας και ευρηματικότητας παραβιάζει την αρχή της ασφαλείας δικαίου καθόσον είναι ασαφές, αόριστο και πολύ δυσχερές προκειμένου να τύχει ευλόγως εφαρμογής στο πλαίσιο εμπορικού απορρήτου.
   Τέλος, η προσφεύγουσα υποστηρίζει ότι το από 1ης Ιουνίου 2005 έγγραφο παραβιάζει αρχές του δημοσίου διεθνούς δικαίου, οι οποίες είναι δεσμευτικές για την Κοινότητα, διότι συνεπάγεται παγκόσμια και άρα υπερεδαφική δημοσιοποίηση των δικαιωμάτων πνευματικής ιδιοκτησίας της προσφεύγουσας.
   
      (1)  ΕΕ C 179 της 10ης Ιουλίου 2004, σ. 18